**Povzetek revizijskega poročila *Upravljanje Jernejevega kanala***

Računsko sodišče je izvedlo *revizijo učinkovitosti poslovanja* Vlade Republike Slovenije (v nadaljevanju: vlada), Ministrstva za okolje in prostor (v nadaljevanju: ministrstvo), Občine Piran (v nadaljevanju: občina) in družbe SOLINE Pridelava soli, d. o. o. (v nadaljevanju: družba Soline) *o upravljanju Kanala Sv. Jerneja* (v nadaljevanju: Jernejev kanal) v obdobju od 1. 1. 2003 do 31. 12. 2015.

Računsko sodišče meni, da v obdobju, na katero se nanaša revizija, *upravljanje Jernejevega kanala ni bilo učinkovito.* Jernejev kanal se nahaja na območju naravne vrednote Sečoveljskih solin, ki ga je občina že leta 1990 zaradi izredne ohranjenosti ter ekološke in krajinsko-oblikovne vrednosti zavarovala na lokalni ravni. Vlada je nato leta 2001 z namenom, da zavaruje naravno vrednoto in da se ohrani biotska raznovrstnost, sprejela Uredbo o Krajinskem parku Sečoveljske soline. Območje je hkrati tudi del zavarovanega območja Natura 2000, zato zanj veljajo poseben varstveni režim in pravila ravnanja.

Računsko sodišče je v reviziji preverilo, kako so opredeljene vloge, naloge in pristojnosti pri upravljanju Jernejevega kanala, kako *vlada, ministrstvo, občina in družba Soline* načrtujejo in izvajajo aktivnosti ter ali in kako so bila načrtovana in porabljena finančna sredstva za upravljanje z Jernejevim kanalom.

Pri pregledu poslovanja je računsko sodišče odkrilo pomembne nesmotrnosti. V Jernejevem kanalu je na protipravno postavljene pomole in privezne boje nedovoljeno privezanih več sto plovil, med njimi je precej zapuščenih, poškodovanih in tudi delno ali v celoti potopljenih, kar skupaj predstavlja večjo potencialno nevarnost, ki bi lahko v prihodnosti imela škodljive posledice.

Računsko sodišče je izreklo mnenje, da *poslovanje vlade in ministrstva pri upravljanju Jernejevega kanala ni bilo učinkovito.*

Vlada in ministrstvo sta se neurejenega stanja v Jernejevem kanalu zavedala že vsaj od leta 2003, ko je bila sklenjena Koncesijska pogodba za upravljanje Krajinskega parka Sečoveljske soline in rabo naravne vrednote Sečoveljske soline (v nadaljevanju: koncesijska pogodba za upravljanje). Z njo se je vlada kot zastopnik Republike Slovenije celo zavezala, da bo takoj pričela z ustreznimi postopki iz svoje pristojnosti za izpraznitev Jernejevega kanala. V več kot 12 letih vlada ni izvedla aktivnosti, povezanih z ureditvijo stanja v Jernejevem kanalu, ali za to pooblastila koga drugega niti ni izvedla nadzora nad izvajanjem koncesijske pogodbe za upravljanje.

Ministrstvo je načrt upravljanja za Krajinski park Sečoveljske soline (v nadaljevanju: park), ki določa razvojne usmeritve, način izvajanja varstva, rabe in upravljanja zavarovanega območja, potrdilo šele leta 2011, kar je več kot šest let po prejemu predloga načrta upravljanja, skoraj devet let po izboru upravljavca parka in deset let po določitvi tega območja za zavarovano območje.

Ministrstvo je bilo vsaj od leta 2009 seznanjeno s tem, da je most preko Jernejevega kanala v zelo slabem stanju in ga je treba obnoviti, vendar ni pravočasno in ustrezno ukrepalo. Inšpektorat Republike Slovenije za okolje in prostor, ki deluje v okviru ministrstva, je most zaprl in družbi Soline odredil njegovo prenovo. Ministrstvo je v pritožbenem postopku zoper inšpekcijsko odločbo ugotovilo, da bi morala biti zavezanec v inšpekcijskem postopku pravzaprav Republika Slovenija in ne družba Soline. Kljub zavedanju o obstoju nevarnosti v primeru poplave ministrstvo ni izvedlo ukrepov, s katerimi bi lahko preprečilo hude posledice poplave oziroma jih vsaj deloma omejilo. S tem bi se lahko bistveno zmanjšala škoda, ki jo je leta 2008 povzročila poplava, odprava njenih posledic pa po osmih letih še vedno ni zaključena. Načrtovanje in izvajanje aktivnosti vzdrževanja infrastrukture ni bilo učinkovito.

Ministrstvo v obdobju, na katero se nanaša revizija, ni izvedlo niti enega nadzora za odstranitev protipravno postavljenih pomolov, priveznih boj in plovil iz Jernejevega kanala niti ni izvedlo postopka, v katerem bi ugotovilo, kdaj so bili pomoli in privezne boje dejansko postavljeni ter ali obstajajo ustrezne pravne podlage za njihovo odstranitev, za kar bi kot pristojno ministrstvo na področju okolja moralo poskrbeti. Pri nadzorih, ki pa jih ministrstvo je izvedlo, kršitve niso bile ugotovljene. Izvajanje nadzora po mnenju računskega sodišča ni bilo učinkovito.

Že v koncesijski pogodbi za upravljanje je bila za območje Jernejevega kanala predvidena ureditev krajevnega pristanišča, ki pa še ni bila uresničena. Občina je leta 2005 sprejela odlok, v katerem je določila prostorsko ureditev območja Jernejevega kanala, leta 2009 je pridobila tudi vodno pravico za gradnjo krajevnega pristanišča v Jernejevem kanalu. Ker občina ni zagotovila ustreznih in zadostnih virov financiranja in tudi ni uspela najti investitorja, ki bi bil pripravljen prevzeti breme investicije, po oceni računskega sodišča ni zadostnih zagotovil, da bo občina uspela uresničiti sedanje načrte glede gradnje krajevnega pristanišča v Jernejevem kanalu v predvidenem obsegu. *Poslovanje občine* po mnenju računskega sodišča *ni bilo učinkovito.*

Družba Soline je kot upravljavec parka skrbela za vzdrževanje, obnavljanje in varovanje parka kot naravne vrednote. Družba Soline je v obdobju, na katero se nanaša revizija, izvajala tudi aktivnosti neposrednega nadzora v parku, vendar le v omejenem obsegu, saj ni imela naravovarstvenega nadzornika, ki bi lahko v celoti in z vsemi pooblastili izvajal nadzor po določilih Zakona o ohranjanju narave, vključno z izrekanjem sankcij. Na to je v veliki meri vplivalo dejstvo, da je ministrstvo v 16 letih po sprejemu Zakona o ohranjanju narave usposabljanje za naravovarstvene nadzornike izvedlo le dvakrat. Prvič leta 2007, nato pa šele konec leta 2015, kar pomeni, da je ministrstvo do prvega usposabljanja družbi Soline onemogočilo izvajanje neposrednega nadzora in s tem izvrševanje obveznosti iz koncesijske pogodbe za upravljanje. Po mnenju računskega sodišča je bilo *poslovanje družbe Soline,* ki je sicer poskušala pravočasno in ustrezno poskrbeti za obnovo mostu čez Jernejev kanal in je izvajala vzdrževalna dela in intervencijske ukrepe na varovalnih nasipih, *delno učinkovito,* saj je le v omejenem obsegu izvajala aktivnosti neposrednega nadzora.

Za upravljanje parka, izvajanje javne službe urejanja voda in za izvajanje programa vlade za odpravo posledic po poplavi leta 2008 je družba Soline med letoma 2003 in 2015 skupaj prejela vsaj 14,3 milijona evrov proračunskih sredstev, pri čemer po oceni računskega sodišča upravljanje ministrstva s finančnimi sredstvi ni bilo ustrezno.

Računsko sodišče je podalo nekaj *priporočil,* od vlade, ministrstva in družbe Soline pa je zahtevalo *predložitev odzivnih poročil,* v katerih morajo izkazati popravljalne ukrepe za odpravo ugotovljenih nesmotrnosti.

Ljubljana, 8. marca 2017